-Երբ ես մասնակցում էի Թեհրանի համալսարանի դերասանական բաժնի ազատ դասընթացներին, բարեբախտություն ունեցա ծանոթանալու բազմաթիվ պարսիկ մտավորականների և արվեստագետների հետ։ Իրանահայ ազգային-մշակութային միավորման շրջանակներում մենք բեմադրում էինք պիեսներ, որոնք մեծ հետաքրքրություն էին առաջացնում պարսիկ հանդիսատեսի շրջանում։ Ուստի ես որոշեցի ներկայացնել հայկական թատերական արվեստը Իրանում և մոտ տասը տարի (1994-ից մինչև 2001 թվականը) պարբերաբար կազմակերպեցի հայկական թատերախմբերի ներկայացումները Իրանում, նրանք մասնակցեցին զանազան միջազգային փառատոների։ Հետպատերազմյան տարիներին հայ թատերական մշակույթի համար Իրանում կազմակերպված փառատոների մասնակցելը մի պատուհան էր դեպի մեծ աշխարհ, որը շատ կարևոր էր։ Մենք կազմակերպեցինք նաև իրանական թատերախմբերի մասնակցությունը հայկական փառատոներին՝ Շեքսպիրյան փառատոնին, Արմմոնոյին։